Innocentius Episcopus servus servorum Dei, dilecto filio Officiali Lugdunensi, Salutem et Apostolicam benedictionem. Justis et honestis petentium votis libenter annuimus ea quæ favoribus prosequimur opportunis: exhibita siquidem nobis nuper pro parte venerabilis fratris nostri Joannis de Borbonio Episcopi Aniciensis, qui etiam Monasterii Cluniacensis Matisconensis diœcesis, ex concessione et dispensatione sedis Apostolicæ Abbas existit; ac dilectorum filiorum Conventus ejusdem Monasterii petitio continebat, quod dudum cum fœlicis recordationis Sixtus Papa quartus prædecessor noster, Vicario Provinciali ordinis fratrum minorum Provinciæ Burgundiæ, juxta morem dicti ordinis, eligendi intra vel propè civitatem Lugdunensem, et alias duas civitates seu villas dictæ Provinciæ, sine parochialis Ecclesiæ præjudicio, tria loca honesta et commoda, illaque recipienda, et in quolibet eorum unam domum pro perpetuis usu, et habitatione dictorum fratrum cum Ecclesia, campanili humili, campana, cimeterio, et aliis necessariis officinis construi, et ædificari faciendi, ac iisdem fratribus illam perpetuò inhabitandi licentiam per quasdam concessisset; ac dilectus filius Guillelmus Alemandi professor dicti ordinis, et Procurator Vicarii generalis dicti ordinis, prætextu litterarum earundem, quandam fertilem vineam propè muros villæ de Tincto Viennensis diœcesis, contiguam Prioratui Beatæ Mariæ de Tincto Cluniacensis ordinis, et Viennensis diœcesis prædictorum existentem; in quo nonnulli religiosi ipsum Cluniacensem ordinem expressè professi divina inibi officia diurna, pariter et nocturna Altissimo continuè persolventes fore dignoscuntur; et ipsius vineæ decimæ ad eundem Prioratum et Parochialem Ecclesiam in cujus districtu vinea ipsa consistit, spectant, elegisset, ac unam novam domum in dicta vinea construi et ædificari procurasset in non modicum præjudicium Abbatis et Conventus Monasterii, et Prioratus, et Parochialis Ecclesiæ prædictorum nec non privilegiorum dicto ordini Cluniacensi concessorum, illorum præsertim quibus inter alia continetur: quod infra limites parochialium Ecclesiarum dicto Cluniacensi ordini subjectarum, nemini liceat ædificare novam Ecclesiam, seu domum aut conventum, cujusvis ordinis absque speciali, et expressa licentia et consensu Abbatis dicti Monasterii pro tempore existentis. Procurator tunc existens dicti Cluniacensis ordinis, attendens præmissa in non modicum præjudicium Cluniacensis ordinis vergere super differentia quam super electione, constructione et ædificatione præfatis cum dicto Guillelmo habebat: Guillelmus, nominibus amborum ordinum respectivè in certos arbitros seu arbitratores, in civitate Lugdunensi tunc moram trahentes compromisissent: et ipsi arbitri seu arbitratores, per eos arbitralem sententiam, partibus ipsis priùs ad plenum per eos auditis, declarassent eosdem de observantia priùs, et ante omnia debere, salvis et in suo statu remanentibus privilegiis dicto Cluniacensi ordini concessis satisfacere de damnis, expensis et interesse Prioratus de Tincto suæque parochialis Ecclesiæ prædictorum; quam quidem sententiam ipse Guillelmus, et nonnulli sui socii fratres dicti ordinis de observantia, nomine eorum ordinis hujusmodi emologaverint: tandem ab eodem prædecessore alias litteras extorserunt, per quas ipse prædecessor eisdem fratribus de observantia, ædificandi de novo in dicta vinea unam novam domum seu Conventum ordinis minorum hujusmodi, satisfaciendo de damnis, expensis, et interesse pietatis, post lapsum anni à tempore ædificationis hujusmodi, concessit: quarum prætextu ipse Guillelmus suffultus potestate cujusdam Domini temporalis, conatus est novam domum in dicta vinea ædificari facere: quo pendente, præfati Abbas et Conventus litteras directas officiali Lugdunensi, per quas eidem officiali mandabatur quod electionem de dicta vinea propè dictum Prioratum de Tincto factam invalidam esse declamet, si sibi constaret unam domum ordinis minorum de observantia in loco de Chaveriis constructam fuisse virtute præfatarum Priorum litterarum, et alias litteras ipsius prædecessoris, per quas etiam mandabatur eidem officiali, et nonnullis aliis collegis cum clausula; quatenus ipsi vel duo aut unus eorum, vocatis Guillelmo, et fratribus prædictis ac aliis qui forent evocandi, causam hujusmodi audirent, auditisque hinc inde propositis quod justum foret, appellatione remota, decernerent ac facerent quod decrevisset per censuram Ecclesiasticam firmiter observari, impetrarunt, cum autem, sicut eadem petitio subjungebat, Abbas et Conventus prædicti non valentes probare quod dictus Conventus de Chaveriis qui in eadem diœcesi Viennensi constructus est, et ultra tres leucas à loco dictæ vineæ sic electæ non distat virtute hujusmodi priorum litterarum, nec etiam tempore prædicti prædecessoris constructus, sed per antea superioribus temporibus ædificatus, etiam in dominio et jurisdictione unius ex parochialibus Ecclesiis dicti Cluniacensis ordinis, ratione Prioratus de Mantula, eorum Cluniacensis ordinis, et Viennensis diœcesis; nec etiam docere possint de appellatione, tempore erectionis dictæ domus de Chaveriis per eosdem Abbatem et conventum, seu eorum nominibus, interjecta; propter quæ formidant eundem officialem nolle declarare electionem prædictam fore invalidam, litterarumque posteriorum frustrari effectu; quod cederet in maximum præjudicium privilegiorum parochialis Ecclesiæ, et Prioratus de Tincto ac Abbatis et Conventus prædictorum. Pro parte eorundem Abbatis et Conventus nobis fuit humiliter supplicatum ut privilegia sibi concessa quæ semper apud sedem Apostolicam in singularem commendationem fuere, et jus parochialis Ecclesiæ de Tincto hujusmodi illæsa, et illibata conservare, ac sibi ne propterea in aliquo graventur super præmissis, de opportunæ declarationis remedio providere, de benignitate Apostolica dignaremur. Nos igitur hujusmodi supplicationibus inclinati, discretioni tuæ per Apostolica scripta mandamus quatenus et si, et postquam vocatis dicto Guillelmo, et aliis qui fuerint evocandit, tibi legitimè constiterit, electionem, et deinde constructionem etiam prætextu posteriorum litterarum ordini fratrum minorum hujusmodi, ut præfertur, aut aliàs sub quibusvis formis, et verborum expressionibus concessarum, de vinea, et de domo nova, ut præfertur, factas, vergere in præjudicium privilegiorum dicto Cluniacensi ordini concessorum, et parochialis Ecclesiæ de Tincto prædictorum, etiam domus de Chaveriis non distantis ultra tres leucas ab hujusmo vinea propè Tinctum, erectionem seu constructionem novæ domus in dicta vinea, ut præfertur, factas, nec non singulas litteras præfati prædecessoris quoad electionem vineæ, et constructionem prædictas, et inde secuta quæcumque, authoritate nostra, prout juris fuerit, revoces, casses, et annulles ac pro cassis, nullis, et juribus vacuis haberi debere eadem authoritate declares; necnon Provinciali Guillelmo, et singulis fratribus ordinis minorum hujusmodi super præmissis perpetuum silentium authoritate prædicta imponas, contradictores quoslibet et rebelles per censuram Ecclesiasticam, et alia juris remedia, appellatione postposita, compescendo, invocato ad hoc, si opus fuerit, auxilio brachii sæcularis, nonobstantibus præmissis quibusvis causis, occasione præmissorum coram te aut quibusvis aliis judicibus à sede prædicta delegatis et subdelegatis, quas in eo statu in quo pendent ad nos harum serie advocamus, et lites penitùs extinguimus, necnon fœlicis recordationis Bonifacii Papæ Octavi prædecessoris nostri, qua cavetur, nequis extra suam civitatem, et diœcesim, nisi in certis exceptis casibus, et in illis ultrà unam dietam à fine suæ diœcesis ad judicium evocetur, seu ne judices à sede prædicta deputati extrà civitatem vel diœcesim, in quibus deputati fuerint contra quoscumque procedere, aut alii vel aliis vices suas committere præsumant; dummodo ultra duas dictas, aliquis authoritate præsentium non trahatur, et aliis Apostolicis constitutionibus ac statutis, et consuetudinibus dicti ordinis fratrum minorum juramento, confirmatione Apostolica vel quavis alia firmitate roboratis, contrariis quibuscumque; aut si Guillelmo, et fratribus prædictis vel quibusvis aliis communiter, vel divisim ab eadem sede sit indultum quod interdici suspendi, vel excommunicari extra, vel ultra certa loca ad judicium evocari non possint, per litteras Apostolicas non facientes plenam et expressam ac de verbo ad verbum de indulto hujusmodi, mentionem. Datum Romæ apud sanctum Petrum, anno Incarnationis Dominicæ millesimo quadringentesimo octuagesimo quinto, duodecimo Kalend. Novembris, Pontificatus nostri anno secundo.